**Работници, затиснати от сграда при разрушаването й**

1. **Обстоятелства:**

Във връзка със станалата трудова злополука на 08.04.2015 г. на обект „Ремонт, реконструкция, модернизация и основно обновяване на апартаментен хотел „Мираж” и апартаментен хотел „Вероника”, гр. Варна, и разследване на причините, довели до нея, се установи, че съществува разклонена схема по отношение възлагане и изпълнение на строително-монтажните работи на отделните етапи на строителството. За обекта има издадено разрешение за строеж, окомплектовано с необходимите строителни книжа, включително и план по безопасност и здраве (ПБЗ).

В хода на проверката се установиха следните обстоятелства:

На 30.09.2014 г. между възложителя „и консултант е сключен договор за строителен надзор за обект „Ремонт, реконструкция, модернизация и основно обновяване на апартаментен хотел „Мираж” и апартаментен хотел „Вероника”. В договора има клауза, с която се задължава изпълнителят да изпълнява функциите на координатор по безопасност и здраве за етапа на инвестиционното проектиране.

За обекта има изготвен ПБЗ за „Ремонт, реконструкция, модернизация и основно обновяване на апартаментен хотел „Мираж” и апартаментен хотел „Вероника”“. В него е предвидено извършването на дейностите по реконструкцията да се осъществят на няколко етапа, като по същество подмяна и демонтиране на носещите конструктивни елементи ще бъде механизирано. Посочена е строителната механизация за извършване на този вид строително-монтажни работи. Преди започване на разрушаването е предвидено укрепване на фундаменти, както и подсилване на съществуващата стоманобетонна плоча на кота ±0.00, нещо което не е извършено. В изработения конструктивен проект проектантът също е предвидил усилване на стоманобетонната плоча на кота ±0.00 м и фундаменти, като дава препоръка при бъдеща реконструкция, за да се осигури сградата съобразно съвременните нормативни конструктивни изисквания, подсилване на абсолютно всеки елемент и изграждане на много допълнителни шайби или рамки, поемащи сеизмичните въздействия. В конструктивния проект, видно от чертежите към него, не е предвидено запазване на съществуващата сграда над кота ±0.00 м, което води до извода, че съществуващата носеща конструкция трябва да бъде премахната. Това условие фигурира и в издаденото разрешение за строеж №28/05.03.2015 г. от община Варна, влязло в сила на 20.03.2015 г., за „Ремонт, реконструкция, модернизация и основно обновяване на апартаментен хотел „Вероника””, а именно строежът да се изпълни при условие съществуващите сгради в имота да се премахнат при спазване на мероприятията и условията, дадени в одобрения ПБЗ. В плана по безопасност и здраве не са предвидени мероприятия за безопасното изпълнение на разрушителните работи, както и технология, етапи, последователност, схеми на тяхното изпълнение. Указано е само това премахване да стане по механизиран начин и съответния вид механизация.

На 20.03.2015 г. между възложителя и фирма-строител е сключен договор за строителство за извършване на строително-монтажни работи на строеж: „Ремонт, реконструкция, модернизация и основно обновяване на апартаментен хотел „Мираж” и апартаментен хотел „Вероника”, с обобщено описание на видовете работи, както следва: демонтаж на конструктивни елементи за двата хотела, подсилване /укрепване/ на фундаменти, обратен насип, нова стоманобетонова конструкция за двата хотела, тухлени зидарии, подпорни стени и други. С този договор се вменяват задължения на строителя да определи Координатор по безопасност и здраве в строителството, което по нормативна уредба е отговорност на Възложителя.

На 21.03.2015 г. строителят сключва договор за строителство с друга фирма с предмет на договора: разрушаване на съществуващи сгради и изнасяне на строителни отпадъци, извършване на изкопни работи.

На 17.03.2015 г. в гр. София е сключен договор за наем между съответната фирма-подизпълнителя, като наемател, и фирма, която като наемодател предоставя за временно и възмездно ползване багер с описани характеристики, като той ще бъде управляван от обучени оператори и ще работи само на площадката за разрушаване на обекта.

Фирмата-наемодател обаче сключва договор с поредна фирма, която трябва й да предостави за временно ползване багер с описани характеристики, абсолютно идентични с тези от договора й с подизпълнителя. По този договор фирмата-наемодател вече е в ролята на наемател на багер от друга фирма и това обстоятелство е видно от представения договор за наем, сключен на 21.03.2015 г. в гр. София.

По време на административното производството бе представен и договор, сключен на 21.03.2015 г. в гр. Варна между подизпълнителя и физическо лице, за разрушаване на съществуващи сгради и изнасяне на строителни отпадъци и изкопни работи.

Поради факта, че договорът е сключен с като физическо лице, което няма право да предава метални отпадъци, по негова препоръка на 23.03.2015 г. подизпълнителят сключва договор с още една фирма - за демонтаж, почистване и селектиране на отпадъци и материали.

На 08.04.2015 г. координаторът по здравословни и безопасни условия на труд на строежа, служител на изпълнителя, изпраща писмо до наетия подизпълнител, с което изрично забранява влизането на хора в сградата във връзка с дейностите, които подизпълнителят е предприел до момента и които са довели до нарушаване на конструкцията на хотел „Вероника”.

1. **Причини за злополуката, нарушени нормативните актове и лица, допуснали нарушения:**

Причини, имащи пряко отношение към злополуката:

• извършване на дейност, която не е предвидена в проектната документация /ръчно разрушаване на конструктивни елементи от сградата/;

• извършване на разрушаване /високорискова дейност/ без да е указан безопасният начин за това – в Плана по безопасност и здраве не са предвидени мероприятия за безопасното изпълнение на разрушителните работи, както и технология, етапи, последователност, схеми на тяхното изпълнение. Указано е само това премахване да стане по механизиран начин и съответния вид механизация;

• работа на лица без трудови договори, които са без необходимата квалификация и не са специално обучени за този вид дейност.

От извършените проверки и предоставена документация са констатирани нарушения, допуснати от участниците в строителството, както следва:

**От възложителя:**

• възложителят не е изпълнил задължението си да изисква спазването на правилата и нормите за здравословни и безопасни условия на труд от участниците в строителния процес – проектант, независим строителен надзор, строител и подизпълнители, а именно да изисква от тях да спазват правилата по безопасност и здраве при разрушаване на съществуващата сграда на строителен обект „Ремонт, реконструкция, модернизация и основно обновяване на апартаментен хотел Вероника”, като на 08.04.2015 г. са допуснати строителни работници да извършват ръчно подсичане на два броя носещи колони на партерен етаж на сградата, което не е предвидено за изпълнение в Плана за безопасност и здраве за строежа и предизвиква срутване на конструкцията и затрупване на работници;

• от представения договор за строителство, сключен на 20.03.2015 г. между възложителя и строителя, се установи, че възложителят не е изпълнил задължението си да определи координатор по безопасност и здраве при работа за етапа на изпълнението на строежа, когато изпълнението на строежа се извършва от повече от един строител или от строител, който наема подизпълнители, като в сключения договор е вменил това задължение на строителя, който не би следвало да изпълнява тези функции;

• възложителят не е спазил основните принципи за превантивност на безопасността и опазването на здравето, съгласно Закона за здравословни и безопасни условия на труд, при планиране, проектиране и подготовка на инвестиционния проект, като в Плана за безопасност и здраве и в конструктивен проект не са определени мерки и изисквания за осигуряване на безопасност и здраве при разрушаване на съществуваща сграда;

• преди откриването на строителната площадка на строителен обект „Ремонт, реконструкция, модернизация и основно обновяване на апартаментен хотел Вероника” възложителят не е спазил задължението си да гарантира чрез оценка за съответствие по реда на Закона за устройство на територията (ЗУТ), че с проекта на строежа са спазени изискванията за безопасност за всички етапи на строителство, като същият не е предприел мерки да се разработи проект за етапа на разрушаването на хотел „Вероника“ до кота ± 0.

Предприети мерки от ИА ГИТ: констатирани са четири нарушения на трудовото законодателство, за чието отстраняване са приложени три принудителни административни мерки и са съставени четири акта за установени нарушения на трудовото законодателство.

**От независим строителен надзор:**

• в качеството му на „консултант” не е осъществил контрол относно спазване на изискванията за здравословни и безопасни условия на труд от проектанта, а именно: при извършване на строително-монтажни работи – разрушаване на съществуваща сграда на обект „Ремонт, реконструкция, модернизация и основно обновяване на апартаментен хотел „Вероника”, е допуснал изпълнението на строително-монтажни работи – разрушаване, без в план за безопасност и здраве, в конструктивния проект или в заповедната книга на обекта да са отразени настъпилите промени в технологията и степента на премахване/разрушаване, както и да са дадени точни и ясни указания, мерки, изисквания и схеми за начина на безопасно разрушаване на сградата. На 08.04.2015 г. строителни работници започват ръчно подсичане на носещи елементи - колони на партерен етаж, което не е предвидено в Плана за безопасност и здраве и предизвиква срутване на конструкцията и затрупване на работници.

Предприети мерки от ИА ГИТ: констатирано е едно нарушение на трудовото законодателство, за чието отстраняване е приложена една принудителна административна мярка и съставен един акт за установено нарушение на трудовото законодателство.

**От строителя:**

• в качеството си на строител не е извършил съвместна оценка на риска с предварително обявения подизпълнител, която би трябвало също така да се актуализирана при включването на нови подизпълнители в процеса на извършваните строително-монтажни работи на обект „Ремонт, реконструкция, модернизация и основно обновяване на апартаментен хотел Вероника”;

• в качеството си на строител не е осигурил запознаване на работещите, срещу подпис, с плановете за предотвратяване и ликвидиране на пожари и аварии и за евакуация на работещите и на намиращите се на строителната площадка за строителен обект „Ремонт, реконструкция, модернизация и основно обновяване на апартаментен хотел Вероника”, които се намират в Плана по безопасност и здраве за строежа;

• в качеството си на строител не е осигурил комплексни здравословни и безопасни условия на труд на работещите, като е допуснал разрушаването на носещата конструкцията да става ръчно, чрез подсичане на колони на партерен етаж, а не по механизиран начин, който е предвиден в Плана по безопасност и здраве;

• в качеството си на строител не е осигурил провеждането на начален инструктаж по безопасност и здраве при работа на всички работещи, намиращи се на територията на обекта, който да е документиран в Книги за инструктажи, съгласно приложение № 1.

Предприети мерки от ИА ГИТ: констатирани са шест нарушения на трудовото законодателство, за чието отстраняване са приложени четири принудителни административни мерки и са съставени четири акта за установени нарушения на трудовото законодателство – два на юридическото лице и два на технически ръководител.

**От подизпълнителя:**

• в качеството си на работодател е допуснал полагане на труд от девет лица без сключени трудови договори;

• в качеството си на подизпълнител не е съгласувал своите действия със строителя, който го е наел, за осигуряване на здравословни и безопасни условия на труд, въпреки подписан протокол от 04.04.2015 г. за отцепление на строежа - хотел Вероника, с разстояние от 50 метра, и писмо на строителя с изрична забрана за влизане на хора в строежа, като е допуснал работещи, наети на 08.04.2015 г. от трета фирма по разклонената схема от ангажирани в процеса, да извършат подсичане на два броя носещи колони на партерен етаж на строителния обект по начин, който не е предвиден в Плана за безопасност и здраве за строежа.

• в качеството си на работодател, извършващ строително-монтажни работи - разрушаване на конструктивни елементи от съборена сграда на х-л „Мираж“, не е разработил инструкция по безопасност и здраве за този вид строително-монтажни работи, съдържаща правата, задълженията и отговорностите на лицата, които ръководят или управляват съответния трудов процес; инструкция, съдържаща изискваната правоспособност или квалификация на работещите за извършване на строително-монтажни работи по определени строителни технологии и на операторите на строителни машини и инструменти; инструкция по безопасност и здраве, съдържаща условията за принудително и аварийно преустановяване на работата, мерки за оказване на първа помощ на пострадалите при злополука и други.

Предприети мерки от ИА ГИТ: констатирани са седемнайсет нарушения на трудовото законодателство, за чието отстраняване са приложени осем принудителни административни мерки и са съставени десет акта за установени нарушения на трудовото законодателство, в т.ч. девет акта за полагане на труд от лица без сключени трудови договори. Съставени са и девет постановления за обявяване съществуването на трудово правоотношение.

**От втория подизпълнител в разклонената схемата:**

• в качеството си на работодател е допуснал полагане на труд от пет лица без сключени трудови договори;

• в качеството си на подизпълнител, извършващ строително-монтажни работи - разрушаване на х-л „Вероника“ по механизиран начин, не е разработил необходимите инструкции по безопасност и здраве за този вид дейност;

• в качеството си на подизпълнител, извършващ строително-монтажни работи - разрушаване на х-л „Вероника“ по механизиран начин, не е разработил оценка на риска, която да обхваща работните процеси, работното оборудване, работните места, организацията на труда, както и други странични фактори, които могат да породят риск за работниците и служителите и за всички останали лица, които по друг повод се намират в или в близост до разрушавания обект.

Предприети мерки от ИА ГИТ: констатирани са тринайсет нарушения на трудовото законодателство, за чието отстраняване са приложени осем принудителни административни мерки и съставени шест акта за установени нарушения на трудовото законодателство, в т.ч. пет акта за полагане на труд от лица без сключени трудови договори. Съставени са и пет постановления за обявяване съществуването на трудово правоотношение.

**От физическото лице:**

Физическото лице е осъществило посредническа дейност и посредническа услуга по информиране, консултиране, насочване и подпомагане за започване на работа на девет лица на строителен обект: „Ремонт, реконструкция модернизация и основно обновяване на апартаментен хотел „Вероника” и хотел „Мираж”, без да има съответната регистрация в Агенцията по заетостта за извършване на посредническа дейност и услуга по наемане на работа в България.

Предприети мерки от ИА ГИТ: констатирано е едно нарушение на трудовото законодателство, за чието отстраняване е приложена една принудителна административна мярка и е съставен един акт за установено нарушение на трудовото законодателство.

**III. Предприети мерки:**

Обобщените резултати относно предприетите мерки, които са от компетенциите на ИА ГИТ, показват следното:

За констатираните 43 броя нарушения са приложени 25 принудителни административни мерки и са съставени 26 акта за установяване на административни нарушения, в това число 14 акта за работа без трудови договори. Съставени са и 14 постановления за обявяване съществуването на трудови правоотношения.